Piloten ble dødssyk - John (77) landet flyet selv
Wildey har aldri hatt en flytime, og aldri fløyet et fly før. Han og piloten var de to eneste om bord, og da flyplassen fikk beskjed om at piloten var syk, tilkalte de to flyinstruktører som fortalte Wildey hvordan han skulle få flyet trygt ned på jorden. - Jeg hadde ingen idé om hvordan jeg skulle få det ned. Jeg har aldri fløyet et fly før, sier Wildey til BBC etter den dramatiske flyturen. Han klarte å lande flyet med noen hopp, og ifølge vitner kom det gnister fra fronten. - Jeg antar det var et kontrollert krasj, sier Wildey. Han forteller til AP at han først ikke klarte å nå bremsene på flyet, men at han etter hvert klarte å stoppe flyet. Onsdag sa politiet at piloten døde, men dødsårsaken er foreløpig ikke kjent.Også politi, brannvesen og ambulanse ble tilkalt da de fikk beskjed om at piloten hadde kollapset, skriver BBC. - Han visste ikke hvordan flyet så ut, han hadde ikke lys på så han var helt blind da han fløy også, sier flyinstruktør Roy Murray til BBC. Han mener at det ville vært en «kolossal utfordring» å lande flyet under de omstendighetene selv for mer erfarne flyvere. - Jeg tror han hadde flydd en gang tidligere som passasjer, men hadde aldri styrt et fly, forteller Murray til nettsiden. Selv har han heller aldri styrt akkurat det flyet, noe som gjorde oppgaven vanskeligere. - Jeg har flydd et Cessna 172 med fire seter før, men som på alle fly og biler så er bryterne forskjellige steder og da det var mørkt så ville jeg ikke at han skulle begynne å lete rundt i cockpiten og miste kontroll over flyet. Så dessverre så måtte han gjøre en landing uten noen lys i cockpiten. Alt han hadde var lysene på rullebanen, sier han til AP.Flyet var på vei fra Sandtoft Airfield, som ligger 40 kilometers fra flyplassen passasjeren landet på da piloten ble dårlig. - Vi fikk et SOS-signal klokken 18.20 på radaren vår. Kontrollørene er trent til å håndtere alle uvanlige omstendigheter, og når de gikk gjennom sine vanlige prosedyrer for å slå fast hva problemet var og hva som var grunnen til SOS-signalet. Da det var klart satte de i gang nødprosedyrene. Det ble også bestemt at den beste måten å håndtere det på var å få piloten til Humberside fordi vi har brannmannskaper og to rullebaner, sier Debbie Zost, ansvarlig for flygelederne på Humberside flyplass til AP.Øyenvitnet Stuart Sykes sa i går at han så flyet lande på tredje forsøk. - Flyet kom ned med et bump, et bump, et bump, og så landet det med nesen ned. Jeg hørte noen krasjlyder, så stoppet det, sa Sykes til BBC. Han kunne se noen gnister fra det han mener var propellen som traff asfalten på rullebanen.
Da piloten fikk et illebefinnende ved Humberside Airport i Storbritannia i går, tok passasjer John Wildey over spakene.